**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2013 M. VASARIO 28 D. SPRENDIMO NR. T2-36 „DĖL KLAIPĖDOS MIESTO SAVIVALDYBĖS ADMINISTRACIJOS DIREKTORIAUS REZERVO NAUDOJIMO TAISYKLIŲ PATVIRTINIMO“ PAKEITIMO“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektu siekiama pakeisti Klaipėdos miesto savivaldybės administracijos direktoriaus rezervo naudojimo taisykles. Teikiamo sprendimo projekto tikslas – rezervo naudojimo taisykles papildyti nuostata, kad Vyriausybės ir (arba) Savivaldybės ekstremaliųjų situacijų komisijos, ekstremaliosios situacijos vadovo, ekstremaliųjų situacijų operacijų centro sprendimams ar pavedimams vykdyti būtinas lėšas Savivaldybės administracijos direktorius įsakymu skiria be prašymo teikimo ir jo nagrinėjimo komisijoje.

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos biudžeto sandaros įstatymo 25 straipsnio 2 dalimi nustatyta, kad savivaldybės administracijos direktoriaus rezervo lėšos naudojamos savivaldybės tarybos nustatyta tvarka:

1) ekstremaliosioms situacijoms ir (arba) ekstremaliesiems įvykiams likviduoti, jų padariniams šalinti ir padarytiems nuostoliams iš dalies apmokėti;

2) gaisrų ir stichinių nelaimių padariniams likviduoti ir jų padarytiems nuostoliams iš dalies apmokėti.

Klaipėdos miesto savivaldybės administracijos direktoriaus rezervo lėšų naudojimo taisyklėse, patvirtintose Klaipėdos miesto savivaldybės tarybos 2013 m. vasario 28 d. sprendimu Nr. T2-36 (pakeista 2015 m. gruodžio 22 d. Klaipėdos miesto savivaldybės tarybos sprendimu Nr. T2-359), nustatyta, kad Savivaldybės administracijos direktorius rezervo lėšas įsakymu skiria pagal pateiktus prašymus, kuriuos išnagrinėja kiekvienu atveju atskirai sudaroma komisija. Tačiau ši administracinė procedūra nėra tinkama skubiam ir operatyviam ekstremaliųjų situacijų ir (arba) ekstremaliųjų įvykių likvidavimui ar padarinių šalinimui. Atsižvelgiant į ekstremaliosios situacijos, susijusios su viruso COVID-19 plitimu, valdymo praktiką, siūloma rezervo naudojimo taisykles papildyti nuostata, kad Vyriausybės ir (arba) Savivaldybės ekstremaliųjų situacijų komisijos, ekstremaliosios situacijos vadovo, ekstremaliųjų situacijų operacijų centro sprendimams ar pavedimams vykdyti būtinas lėšas Savivaldybės administracijos direktorius įsakymu skiria be prašymo teikimo ir jo nagrinėjimo komisijoje.

**3. Kokių rezultatų laukiama.**

Priėmus šį Savivaldybės tarybos sprendimą bus užtikrintas efektyvus ir operatyvus ekstremaliųjų situacijų valdymas, kai būtinas skubus ir neatidėliotinas Vyriausybės ir (arba) Savivaldybės ekstremaliųjų situacijų komisijos, ekstremaliosios situacijos vadovo, ekstremaliųjų situacijų operacijų centro sprendimų/pavedimų vykdymas.

**4. Sprendimo projekto rengimo metu gauti specialistų vertinimai.**

Sprendimo projektu siūlomi Klaipėdos miesto savivaldybės administracijos direktoriaus rezervo naudojimo taisyklių pakeitimai aptarti su Savivaldybės administracijos vadovais, Finansų skyriaus, Apskaitos skyriaus, Strateginio planavimo skyriaus, Viešosios tvarkos skyriaus ir Teisės skyriaus specialistais. Neigiamų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

 Savivaldybė gali sudaryti savivaldybės administracijos direktoriaus rezervą, kuris turi būti ne didesnis kaip 1 procentas patvirtintų savivaldybės biudžeto asignavimų sumos. Konkretų savivaldybės administracijos direktoriaus rezervo dydį kasmet nustato savivaldybės taryba, tvirtindama atitinkamų metų savivaldybės biudžetą.

**7. Galimos teigiamos ar neigiamos sprendimo priėmimo pasekmės.**

Teigiamos sprendimo priėmimo pasekmės – patikslinama Klaipėdos miesto savivaldybės administracijos direktoriaus rezervo naudojimo tvarka, atsisakant perteklinių administracinių procedūrų, užkertančių kelią skubiam ir operatyviam ekstremaliųjų situacijų ir (arba) ekstremaliųjų įvykių likvidavimui ar padarinių šalinimui. Neigiamų sprendimo priėmimo pasekmių nenumatoma.

PRIDEDAMA:

1. Lietuvos Respublikos vietos savivaldos įstatymo išrašas, 1 lapas.
2. Lietuvos Respublikos biudžeto sandaros įstatymo išrašas, 1 lapas.
3. Klaipėdos miesto savivaldybės administracijos direktoriaus rezervo lėšų naudojimo taisyklių lyginamasis variantas, 2 lapai.

Finansų skyriaus vedėja Kristina Petraitienė